Rat Scabies

Rat Scabies (oik. Christopher Millar; s. 30. heinäkuuta 1955 Kingston upon Thames, Surrey, Englanti) on brittiläinen muusikko, joka tunnetaan parhaiten punk-yhtye The Damnedin rumpalina. 

Lähdettyään The Damnedista hän työskenteli hyvin erilaisten kokoonpanojen kanssa – Hän soitti goottirock-yhtye Nosferatun levyillä sekä folk-legenda Donovanin kiertuerumpalina ja lukuisissa muissa projekteissa.  

 Elämä ja ura 
Rat Scabies syntyi nimellä Christopher Millar Kingston upon Thamesissa Surreyssä Englannissa 30. heinäkuuta 1957. Hän alkoi soittaa rumpuja jo kahdeksanvuotiaana, ja lopetettuaan koulun 14-vuotiaana hän omisti yhä enemmän aikaa musiikille. Vuonna 1975 hän soitti Rot-nimisessä art rock -yhtyeessä, jossa bändikaverit pakottivat hänet peittämään rumpunsa pyyhkeillä, jotta hän ei olisi liian kovaääninen. Samaan aikaan hän soitti lyhyesti myös London SS -yhtyeessä, lontoolaisessa kokoonpanossa, joka ei koskaan esiintynyt livenä, mutta jonka riveissä liikkui useita myöhemmin vaikutusvaltaisia varhaisen brittiläisen-punkin hahmoja.
vasen|pienoiskuva|Rat Scabies

 The Damned 
London SS:n kautta Scabies tapasi kitaristi Brian Jamesin ja laulajaksi pyrkineen Dave Vanianin, ja työskennellessään Croydon Fairfield Hallissa hän ystävystyi basisti, kitaristi Captain Sensiblen kanssa. He soittivat ensimmäisen keikkansa The Damned -nimellä heinäkuussa 1976. 

Muutaman keikan jälkeen tuoreen levymerkin Stiff Recordsin omistajat lähestyivät yhtyettä. Nick Lowen toimiessa tuottajana The Damnded nauhoitti debyyttisinglensä "New Rose" / "Help", joka julkaistiin lokakuussa 1976 – ennen Sex Pistolsin "Anarchy in the U.K:ta" – ja siitä tuli ensimmäinen brittiläisen punk-yhtyeen julkaisema single.  

Debyyttialbumi Damned Damned Damned seurasi helmikuussa 1977, ja 12 kuukauden sisällä yhtyeeseen liittyi toinen kitaristi Lu Edmonds. Yhtye julkaisi kakkosalbumin Music for Pleasure. Sen jälkeen kitaristi Brian James erosi yhtyeestä. 

Scabies ehti soittaa muutaman keikan Rat Scabies’ Runnersin kanssa, minkä jälkeen hän vietti aikaa kokoonpanoissa Drunk & Disorderly ja White Cats, ennenkuin The Damned perustettiin uudelleen. Loppuvuonna 1978 Scabies, Sensible ja Vanian palasivat yhteen. Kitaristi Brian James ei ollut kiinnostunut, joten Captain Sensible siirtyi kitaraan, ja bassoon astui The Saints -yhtyeestä tuttu Algy Ward. Vanian ja Scabies jatkoivat vokaaleissa ja rummuissa. 

The Damnedin paluualbumi Machine Gun Etiquette julkaistiin vuoden 1979 lopussa, ja kokoonpanomuutoksista huolimatta The Damned osoitti yllättävää kestävyyttä. Scabies pysyi yhtyeessä vuoteen 1995 saakka, jolloin luovat ja taloudelliset ristiriidat levyn Not of This Earth äänityksen aikana johtivat siihen, että Scabies jätti bändin.

 The Damnedin jälkeen 
Lähdettyään The Damnedista Scabies pysyi kiireisenä erilaisten projektien parissa. 1990-luvun alussa Rat Scabies oli mukana perustamassa Demolition 23. -yhtyettä yhdessä suomalaisten muusikoiden Michael Monroen ja Sami Yaffan kanssa. Hän kuitenkin erosi yhtyeestä ennen kuin se sai levysopimusta. Hänen tilalleen rumpuihin tuli Jimmy Clarke. Hänestä tuli goottirock-yhtye Nosferatun rumpali, ja hän soitti levyillä Lord of the Flies (1997) ja Re-Vamped (1999). Vuonna 1999 hän soitti René Bergin soololevyn Gang Bang sessioissa. 

Vuonna 2002 hänet rekrytoitiin soittamaan rumpuja Slipper-yhtyeen toiselle albumille Zoon Sandwich, jazz-vaikutteiselle tanssimusiikkiprojektille, jota johti Sam Dodson (Loop Guru). Scabies soitti myös Loop Gurun vuoden 2003 levyllä Bathtime with Loop Guru.

Yksi Scabiesin monista mielenkiinnon kohteista oli Rennes-le-Châteaun legenda, ranskalainen kylä, jonka väitetään kätkevän Pyhän Graalin. Hän jakoi ajatuksensa naapurinsa, kirjailija Christopher Dawesin kanssa, ja kaksikko matkusti Ranskaan tutkimaan huhuja itse. Heidän seikkailunsa kerrotaan Dawesin kirjassa Rat Scabies and the Holy Grail (2005). Kirja on eräänlainen punk-parodia Dan Brownin kirjasta Da Vinci -koodi.  Vuonna 2004 Scabies soitti rumpuja entisen The Specials -laulajan Neville Staplen projektilla The Rude Boy Returns, ja vuonna 2008 hän tuotti sekä soitti Flipronin levyllä Gravity Calling. 

2010-luvulla Scabies oli todella aktiivinen musiikin parissa. Vuonna 2012 hän teki runsaasti keikkoja The Damnedin alkuperäisen kitaristin Brian Jamesin kanssa sekä punk-laulaja Texas Terrin kanssa. Hän soitti myös Donovanin kiertueella, ja vuonna 2014 hänestä tuli The Mutants -yhtyeen perustajajäsen yhdessä Chris Constantinoun ja Paul Frazerin kanssa. Jokainen yhtyeen albumi oli konseptiprojekti, joka keskittyi eri musiikinlajeihin ja sisälsi runsaasti vierailijoita. Rhythm & Punk Review (2014) omistettiin punk rockille, Tokyo Nights (2015) juhli Japanin rock-skeneä, ja Your Desert My Mind (2016) oli kunnianosoitus Kalifornian aavikkorockille.

Vuonna 2016 Scabies liittyi Professor and the Madman -yhtyeeseen, jonka jäseniä olivat Alfie Agnew ja Sean Elliott sekä entinen The Damned -basisti Paul Gray. Yhtye julkaisi neljä studioalbumia vuosien 2016 ja 2020 välillä: Elixir 1: Good Evening Sir!, Elixir 2: Election, Disintegrate Me ja Séance. The Mutantsin loputtua Constantinou ja Scabies jatkoivat uuteen projektiin One Thousand Motels, jonka debyytti 2% Out of Sync ilmestyi 2020 ja jatko-osa Get In Where You Fit In vuonna 2021.

Scabies julkaisi vuonna 2018 ensimmäisen soololevynsä: P.H.D. (Prison, Hospital, Debt), jolla hän esitteli kiinnostustaan psykedeliaan, ambientiin ja jazziin perinteisen punkin rinnalla. Vuonna 2020 hän esitteli myös uuden yhtyeen, retro-rockia soittavan The Sinclairsin, jonka debyyttialbumi Sparkle julkaistiin kesäkuussa 2020.  

 Rat Scabiesin paluu The Damned-yhtyeeseen 
Samana vuonna The Damned ilmoitti, että alkuperäinen kokoonpano – Dave Vanian, Brian James, Captain Sensible ja Rat Scabies – yhdistyisi lyhyelle kiertueelle Britanniassa. Alun perin vuoden 2021 keikat siirtyivät pandemian vuoksi helmikuuhun 2022. 

The Damnedin alkuperäinen kitaristi ja perustaja Brian James kuoli 6. maaliskuuta 2025. Vuonna 2025 Damned julkaisi cover-albumin Not Like Everybody Else, ja se sisältää yhtyeen tulkintoja Rolling Stonesin, Pink Floydin ja Kinksin, sekä The Stoogesin kappaleista. Albumi on omistettu Brian Jamesin muistolle.Studiossa kokoonpanoon kuuluivat Dave Vanian (laulu), Captain Sensible (kitara), Rat Scabies (rummut) ja Paul Gray (basso), sekä heidän kanssaan pitkäaikaisesti soittanut kosketinsoittaja Monty Oxymoron. Scabies asuu vaimonsa ja kolmen lapsensa kanssa lontoolaisessa Brentfordin lähiössä. 

 Lähteet 

Luokka:Brittiläiset rumpalit
Luokka:Punkmuusikot
Luokka:Vuonna 1955 syntyneet
Luokka:Elävät henkilöt